Xpeng teaser stor sekssæders SUV med luksus-look

Xpeng løfter nu sløret for en helt ny, stor SUV med seks sæder – og det er svært ikke at få associationer til Range Rover, når man ser de første billeder. Den kantede form, den høje frihøjde og de markante detaljer signalerer luksus og eventyr, men ifølge Xpeng er det især hverdagskomfort og plads, der er i centrum.

Den nye model, som foreløbigt går under navnet GX, er bygget på Xpengs nyeste SEPA 3.0-platform. Her kombinerer mærket omfattende AI-integration med en klassisk familiebil-ambition: tre sæderækker uden de kompromiser, som ofte følger med store SUV’er.

Ifølge Xpengs topchef He Xiaopeng er målet, at ingen pladser føles som andenrangsløsninger. Alle sæder skal være komfortable, og hver sæderække kan justeres markant. Selv med seks personer ombord lover Xpeng et bagagerum, der stadig er reelt brugbart i hverdagen.

På trods af det massive format lover Xpeng, at GX bliver overraskende nem at manøvrere. Det skal blandt andet ske via steer-by-wire-teknologi og baghjulsstyring, som tilsammen skal give både smidighed i byen og stabilitet på motorvejen.

Xpeng GX.

Ifølge He Xiaopeng er ambitionen en bil, der fungerer lige godt til daglig pendling som til lange familieture – og som samtidig skal være tryg og underholdende at køre.

Range Rover-vibes er ikke tilfældige

Designet lægger sig tæt op ad den britiske luksus-SUV-tradition. De lige linjer, den robuste silhuet og detaljer ved A-stolpen minder i høj grad om den kommende elektriske Range Rover. Det er et tydeligt signal om, hvilken klasse Xpeng vil spille i – også visuelt.

Xpeng GX.

Xpeng bekræfter, at GX vil få en høj grad af avancerede førerassistentsystemer og autonome funktioner, men holder foreløbigt de tekniske specifikationer tæt til kroppen. Der er heller ingen melding om rækkevidde, batteristørrelse eller ydeevne.

Lige så uklart er det, om modellen overhovedet finder vej til Europa. Indtil videre er der heller ingen tidsplan eller prisindikation.

Xpeng teaser stor sekssæders SUV med luksus-look